Lizelle boaan ranglys vir kolwers | Netwerk24
Lizelle Lee is gesamentlik in die eerste plek op die Internasionale Krieketraad se ranglys vir kolwers in eendagkrieket. Foto: Gallo Images
Die 29-jarige Lee is saam met Mithali Raj (Indië) boaan die lys. Lee is tans een van Suid-Afrika se uitblinkers in die reeks tussen die Proteas en die Wes-Indiese Eilande, wat in Antigua beslis word.
Lee het 91 onoorwonne lopies in die eerste eendagwedstryd aangeteken en dit met 18 in die tweede opgevolg. Haar bydrae van 78* in die derde kragmeting Maandag, wat die Proteas 'n reekssege help verseker het, is nie in berekening gebring nie.
Dit wemel behoorlik van Suid-Afrikaners op die ranglys. Laura Wolvaardt beklee die tiende plek, Mignon du Preez die 15de, Marizanne Kapp die 21ste en Dané van Niekerk die 25ste plek.
Wat die ranglys vir boulers betref, beklee die Australiër Jess Jonassen die eerste plek. Daar is egter drie Proteas in die toptien. Kapp is derde, Shabnim Ismail vierde en Ayabonga Khaka sewende. – Sportredaksie